《十二月二十五日鉴泉示生日诗》
清代·郑孝胥

避兵真偷生，亡国方忍死。非徒无死所，留眼将有视。

君王何所无，弃国如敝屣。天倾地维绝，举世悖人理。

老夫今焉归，投彼虎与兕。磨牙复吮血，大乱从此始。

嗟君抱忠义，阿世深所耻。伤心生日诗，不啻以自诔。

歌哭老更哀，意气付逝水。惟应奋史笔，文献徵宋杞。

恶名彼何成，千秋诛竖子。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。